Nasrallah Boutros Sfeir

Nasrallah Boutros Sfeir (1920–2019) var maronittisk patriark av Antiokia og en av Den katolske kirkes kardinaler.

Liv og virke
 Bakgrunn
Etter studier på Université Saint-Joseph i Beirut, hvor han tok lisensiatgrader i filosofi og teologi, ble han presteviet i 1950. Frem til 1961 drev han pastoralt arbeid i Reyfoun, og var sekretær for eparkiet Damaskus. I 1956 ble han sekretær også for det maronittiske patriarkatet Antiokia som har sete i Bkerke i Libanon, og underviste i arabisk litteratur og filosofi ved maristenes kollegium i Jounieh like i nærheten.

Biskop
I juni 1961 ble han titulærbiskop av Tarsus for maronittene, og patriarkvikar av Antiokia for maronittene. Han deltok på Andre Vatikankonsil. I 1980 ble han åndelig rådgiver for Malteserordenen.

Han ble kjent for allmenheten etter at han under borgerkrigen i Libanon 1975-1990 ble en røst for fornuft og sindighet. Han ytret seg dessuten ofte til støtte for fattige og marginaliserte mennesker, og tok front mot politiske og sosiale urettferdigheter. I såvel sine prekener som i bøker viet han seg meget til Libanons fremtid, med visjoner om frihet og fremgang.

Patriark
Den 19. april 1986 ble han valgt til den 76. patriark av Antiokia for maronittene, og dermed overhode for Den maronittisk-katolske kirke. Ved konsistoriet november 1994 ble han kreert til kardinal av pave Johannes Paul II. Som østlig patriark har han rang av kardinalbiskop, men uten titulærsete. Sfeir var den tredje maronittiske patriark som fikk kardinalsverdigheten. Han ble medlem av Kongregasjonen for Østkirkene, Det pavelige råd for den pastorale assistanse til helsearbeidere og Det pavelige råd for tolkningen av lovtekster.

I sine første år som patriark holdt han seg borte fra politikken, men fra 1989 begynte han å bli en politisk person av betydning i landet. Han var en viktig fredsmegler i Libanon, og har spesielt vært opptatt av forståelse mellom forskjellige religioner.

Da kardinal Sfeir fylte åtti år i 2000 mistet han retten til å stemme ved pavevalg. I en alder på nitti år la han den 26. februar 2011 ned patriarktittelen. Han døde den 12. mai 2019 på sykehuset Hôtel-Dieu de France i Ashrafiyeh i Beirut.

 Verker 
 Des sources de l’Evangile, 1975
 Des visages qui ne sont plus, vol. I, 1983
 Des visages qui ne sont plus, vol. II, 1984

 Episkopalgenealogi 
Hans episkopalgenealogi er:

 Patriark Youhanna Bawwab el-Safrawi (?–1656) 
 Patriark Georges Rizqallah Beseb'ely (1595–1670) *bispeviet 1656
 Patriark Estephan Douaihi (1630–1704) *1668
 Patriark Jacob IV Awad (1698–1733) *1698
 Patriark Siméon VII Awad (1683–1756) *1716
 Patriark Joseph VI Estephan (1729–1793) *1754
 Patriark Yuhanna El-Helou (Dolce) (1786–1823) *1786
 Patriark Youssef Boutros Hobaish (Habaisci) (1787–1845) *1820
 Patriark Boulos Boutros Mass'ad (Massaad) (1806–1890) *1841
 Patriark Elias Pierre Hoyek (Hoayek) (1843–1931) *1889
 Patriark Antonio Pierre Arida (1863–1955) *1908
 Patriark Pierre-Paul Méouchi (1894–1975) *1934
 Patriark kardinal Nasrallah Boutros Sfeir (1920–2019) *1961catholic-hierarchy.org sfeir, lest 17. mars 2022

 Fotnoter 

 Referanser 

 Eksterne lenker 
 Fyldige kardinalsbiografier på norsk – katolsk.no
 Biografi på The Cardinals of the Holy Roman Church

Kategori:Maronittiske patriarker av Antiokia
Kategori:Libanesiske kardinaler
Kategori:Libanesiske katolske biskoper
Kategori:Deltakere på Andre Vatikankonsil
Kategori:Linjen Bawwab el-Safrawi (maronittisk antiokensk-katolsk)
Kategori:Personer fra guvernementet Keserwan-Jbeil